पुलिस सूत्रों ने कहा है कि सईद जबीउद्दीन उर्फ अबू जंदल नाम के व्यक्ति को दिल्ली हवाई अड्डे से गिरफ्तार किया गया है.गृह मंत्री पी चिदंबरम ने गिरफ़्तारी की पुष्टि करते हुए कहा, "अबू जंदल नाम के एक व्यक्ति को गिरफ्तार किया गया है और उन्हें कानून लागू करने वाली एजेंसियों की हिरासत में भेजा गया है.''बीबीसी हिंदी सेवा से बात करते हुए दिल्ली पुलिस के एक आला अफसर ने दावा किया कि जंदल मुंबई पर 26 नवंबर को हुए हमले से जुड़े हुए थे.पर गृहमंत्री ने जंदल के मुंबई हमलों की साजिश में शरीक होने के मामले पर कुछ नहीं कहा है.अबू जंदल की गिरफ्तारी को लेकर सुबह से ही अस्पष्ट सूचनाएँ आ रही हैं. गृहमंत्री का बयान आने के बावजूद दिल्ली पुलिस के प्रवक्ता राजन भगत ने इस खबर की पुष्टि करने से इनकार कर दिया.राजन भगत ने बीबीसी से कहा, "दिल्ली पुलिस के पास इस बारे में कोई आधिकारिक सूचना नहीं है."पुलिस सूत्रों ने बीबीसी को बताया कि जंदल को तीस हजारी अदालत में पेश किया गया जहां से उन्हें 15 दिन के पुलिस रिमांड में भेज दिया गया है.पुलिस सूत्रों के मुताबिक 30 वर्षीय जंदल भारत के नागरिक हैं और वे महाराष्ट्र के रहने वाले हैं.यह पूछे जाने पर कि क्या उन्हें किसी देश से 'डिपोर्ट' करके जबरन भारत भेजा गया तो अधिकारी ने कहा कि दिल्ली पुलिस ने गुप्त जानकारी पर काम करते हुए जंदल को गिरफ्तार किया है.खबरों के मुताबिक जंदल साल 2006 में भारत से फरार होकर कथित तौर पर पाकिस्तान भाग गए थे.26 नवंबर 2008 की रात कुछ हथियारबंद लोगों ने मुंबई में ताज होटल पर हमला किया था जिसमें 166 लोग मारे गए थे जबकि 250 से अधिक घायल हुए थे.इन हमलों में पहले ही अजमल कसाब दोषी करार दिए जा चुके हैं और उन्हें फांसी की सजा सुनाई गई है.पिछले साल मई में पाकिस्तान पर दबाव बढ़ाते हुए भारत ने 50 फरार लोगों की एक सूची जारी की थी जिसमें मुंबई हमलों के मामले में शामिल लोगों के भी नाम थे.